Observatørstatus for Den Europæiske Union i SESAME

Resumé

SESAME (Synchrotron-light for Experimental Science and Applications in the Middle East)[1] er et internationalt center for forskning og avanceret teknologi med hjemsted i Jordan. Det er et enestående projekt, der har til formål at udnytte forskningsdiplomati til at fremme fred og samarbejde i Mellemøsten generelt[2].

Medlemmerne af SESAME er Bahrain, Cypern, Egypten, Iran, Israel, Jordan, Pakistan, Palæstina og Tyrkiet, mens Brasilien, Kina, Japan, Kuwait, Schweiz, Den Russiske Føderation og USA samt en række EU-medlemsstater (Det Forenede Kongerige, Frankrig, Grækenland, Italien, Portugal, Spanien, Sverige og Tyskland) har observatørstatus.

1. Baggrund

SESAME-projektet blev iværksat i 2004 i UNESCO-regi med det formål at udnytte forskningsdiplomati til at fremme videnskabeligt samarbejde i Mellemøsten generelt. 45 nobelprisvindere har udtrykt støtte til projektet i et åbent brev.

Projektet er udformet som et videnskabeligt initiativ og har reel videnskabelig værdi. Det fremmer forskning og teknologisk ekspertise i regionen og modvirker hjerneflugten. Samtidig bygger det videnskabelige og kulturelle broer mellem forskelligartede samfund og bidrager til en fredskultur gennem internationalt samarbejde inden for videnskab. SESAME skaber et motiverende videnskabeligt miljø, der tilskynder regionens bedste forskere og teknologer til at blive i regionen eller til at vende tilbage, hvis de er flyttet andre steder hen. Det udgør en platform for samarbejde med forskere fra Europa og andre lande.

I dag er SESAME et af de få projekter i Mellemøsten, der fremmer tværnational dialog. Projektet kan få en særdeles positiv indvirkning på regionen — både videnskabeligt og socioøkonomisk, da et synkrotronanlæg har et meget højt innovationspotentiale og kan give et hurtigt afkast af investeringerne.

Allerede nu er der mere end 200 forskere fra regionen, der bruger SESAME (dvs. de faciliteter, der indtil videre er til rådighed). Det forventes at SESAME kan nå op på fuld drift i 2016, forudsat at den nødvendige kapital til finansiering af færdiggørelsen af anlægget er til rådighed i tide. SESAME's årlige driftsbudget er på nuværende tidspunkt 3,2 mio. USD og forventes at stige til ca. 6 mio. USD, når anlægget er fuldt operationelt.

2. EU's engagement i og bidrag til SESAME

SESAME er et enestående internationalt videnskabeligt initiativ i Mellemøsten, der så dagens lys takket være bidrag fra Tyskland og andre EU-medlemsstater[3]. Det var inspireret af modellen for CERN - et af de første eksempler i Europa på, hvordan videnskab kan bruges til at fremme en samarbejdskultur, der rækker ud over selve det videnskabelige samarbejde. Efter denne model stræber SESAME mod at fremme videnskabelig og teknologisk topkvalitet i Mellemøsten og bygge broer mellem forskelligartede samfund gennem internationalt videnskabeligt samarbejde. SESAME-initiativet har mødt kraftig opbakning fra forskere og regeringer overalt i EU og i andre dele af verden. Cypern er fuldt medlem af SESAME, og yderligere otte EU-medlemsstater deltager i SESAME-rådets møder som observatører. SESAME bygger på ekspertise, teknisk bistand og udstyr, der stilles til rådighed af europæiske partnerlaboratorier (synkrotronanlæg fra Det Forenede Kongerige, Frankrig, Italien, Sverige, Spanien, Schweiz og Tyskland har bidraget til projektet med betydelige menneskelige og andre ressourcer).

Europa-Kommissionen har gentagne gange givet udtryk for sin støtte til SESAME og har i årenes løb bidraget med over 10 mio. EUR til projektet: under det 7. rammeprogram (5 mio. EUR fra CERN/EU til magneter til SESAME)[4], og 5 mio. EUR til bilaterale finansielle støtteprogrammer (EU-Jordan) samt specifikke forskningsprojekter (f.eks. LinkSCEEM 1 og 2[5]). EU's vigtigste tekniske bidrag til SESAME er magnetsystemet til hovedlagerringen og betragtes som en katalysator for gennemførelsen af SESAME-projektet. At skaffe de nødvendige økonomiske midler har været en stor udfordring for SESAME. I den forbindelse har Kommissionens og EU-medlemsstaternes bidrag været af afgørende betydning for initiativets gennemførelse.

3. EU bør søge observatørstatus i SESAME

Den 27. marts 2014 modtog Europa-Kommissionens tjenestegrene en formel henvendelse fra SESAME-rådet, der opfordrede EU til at blive observatør i SESAME. Proceduren kræver, at der stiles et brev til UNESCO's generaldirektør, hvori det bekræftes, at EU accepterer vedtægterne for SESAME, og det meddeles, at EU ønsker at få observatørstatus. Efter modtagelsen af dette brev vil der blive indkaldt til afstemning i SESAME-rådet. På grundlag af det gode samarbejde, der har været hidtil, forventes SESAME-rådet at støtte EU's anmodning. Som observatør vil EU ikke få stemmeret i SESAME.

Observatørstatus har imidlertid følgende fordele: Observatører deltager i centerets forvaltningsorgan, rådet, og de kan indgive dagsordenspunkter og forslag til drøftelse på rådets samlinger. Deres statsborgere kan få ansættelse i centeret, og når det overhovedet er muligt, begrænses udbud med henblik på indkøb af udstyr og forsyninger til fabrikanter og kontrahenter inden for medlemmernes og observatørernes område. Mens medlemmer betaler finansielle bidrag på årsbasis, har observatører har ingen forpligtelse til at yde sådanne bidrag.

SESAME har utvivlsomt et stort potentiale til at bidrage til videnskabelig topkvalitet og et bredere forskningsdiplomati i regionen ved at fremme det videnskabelige samarbejde mellem EU, Mellemøsten og EU's nabolande. Ved hjælp af forskningsdiplomati kan internationalt samarbejde inden for forskning og innovation udnyttes som et blødt magtmiddel og som en mekanisme til at forbedre forholdet til nøglelande og ‑regioner. Forskningsdiplomati kan styrke EU's indsats inden for krisestyring og fredsopbygning[6].

Desuden forventes SESAME som et bredt tilgængeligt anlæg for forskere at have vidtrækkende socioøkonomiske virkninger. Det fremmer vigtige innovationsfaktorer såsom teknologioverførsel, udvikling af kompetencer og menneskelig kapital, udveksling af akademisk viden, videreuddannelse af forskere samt fælles forsknings- og udviklingsaktiviteter. På denne måde bidrager SESAME til at reintegrere regionen i de globale socioøkonomiske processer, der styrker viden og innovation og dermed udviklingen af et velstående og stabilt Mellemøsten.

EU investerer betydelige beløb i forskning og videnskabeligt samarbejde i regionen og navnlig i SESAME[7]. Europa-Kommissionen mener derfor, at observatørstatus for EU i SESAME vil:

være en passende afspejling af EU's betydelige engagement i og bidrag til initiativet; væsentlige og nye globale aktører, der er aktive i denne region, har observatørstatus i projektet (USA, Rusland, Kina, Brasilien m.fl.) styrke EU's globale synlighed og internationale profil som en vigtig bidragyder til videnskabelig topkvalitet og udvikling i regionen

· bidrage til jobskabelse, vækst og stabilitet i regionen

styrke teknologioverførsel og innovation i regionen vise lederskab i det globale videnskabelige samarbejde i overensstemmelse med EU's vejledende principper om bæredygtig udvikling og gensidig respekt mellem mennesker forsyne EU med et godt eksempel på et velfungerende forskningsdiplomatisk instrument øge projektets synlighed og dermed mobilisere yderligere støtte fra andre regionale aktører.

4. Konklusion

På grundlag af ovennævnte elementer finder Europa-Kommissionen, at EU vil opnå væsentligt øget synlighed og indflydelse ved at få observatørstatus i SESAME. Kommissionen opfordrer Rådet til at godkende den ovenfor skitserede tilgang og støtte Kommissionen i forberedelsen af tiltag for at sikre, at EU får observatørstatus i SESAME.

[1] Synkrotoner benytter lys (strålelinjer), der rækker ud over det synlige spektrum (til infrarød og ultraviolet stråling, røntgenstråling og videre), til undersøgelse af stoffer (fra biologiske celler til atomer). De anvendes til en bred vifte af formål — IR-billeddannelse af sygdomme, udvikling af lægemidler, forbedring af solceller, CO2‑opsamling, vurdering af arkæologiske genstande osv.

[2] http://www.sesame.org.jo/sesame/about-us/what-is-sesame.html

[3] Ideen om at basere en international synkrotronlyskilde i Mellemøsten på komponenterne af maskinen BESSY I (Berlin Electron Storage Ring Company for Synchrotron Radiation) blev fremført af tyske og internationale videnskabsfolk i slutningen af 90'erne. Den tyske regering besluttede at donere komponenterne fra BESSY I til SESAME i Jordan, hvor de ankom i juni 2002.

[4] cessamag.web.cern.ch

[5] www.linksceem.eu

[6] Rapport om gennemførelsen af strategien for internationalt samarbejde inden for forskning og innovation (COM(2014)567).

[7] EU's finansielle bidrag til SESAME hidtil beløber sig til mere end 12 mio. EUR, ud over betydelige naturalieydelser fra EU's medlemsstater.